Predkladacia správa

Materiál  “Finančné memorandum projektu programu ISPA pre rok 2001 “Nakladanie s odpadovými vodami v meste Komárno" sa predkladá na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je informovať o Finančnom memorande pre projekt programu ISPA pre rok 2001 schváleného Európskou komisiou pod názvom "Nakladanie s odpadovými vodami v meste Komárno" pred jeho podpísaním vládou Slovenskej republiky.

Projekt programu ISPA pre rok 2001 "Nakladanie s odpadovými vodami v meste Komárno" bol schválený Riadiacim výborom ISPA dňa 9. apríla 2001. 

Celkové náklady projektu sú 8 837 700 EUR (384 979 040 SK podľa kurzu NBS ku dňu 26.10.2001, 1 EUR = 43,561. V tomto kurze sú taktiež prepočítané všetky ostatné čiastky). Celkové oprávnené náklady pre uvedený projekt na základe ktorých bol určený príspevok ISPA sú vo výške 8 043 700 EUR (350 391 610 SK). 

Príspevok ISPA predstavuje 4 021 850 EUR (175 195 800 SK) t.j. 50% celkových oprávnených nákladov, z toho 3 217 480 EUR (140 156 646 SK) bolo alokovaných z rozpočtu ISPA 2001 a 804 370 EUR (35 039 162 SK) je plánované alokovať z rozpočtu ISPA 2005. 

Spolufinancovaním zo štátneho rozpočtu bude pokrytých 25 % celkových oprávnených nákladov projektu, čo predstavuje 2 010 925 EUR (43 070 890,02 Sk). 

Konečný prijímateľ pomoci – mesto Komárno zabezpečuje spolufinancovanie zostávajúcej čiastky v rovnakom objeme, t.j. 2 010 925 EUR (43 070 890,02 SK) v rámci úveru PKB a.s., ktorá vystavila mestu Komárno úverový prísľub. Úver bude uzavretý po podpise finančného memoranda vládou SR.

Projekt musí byť ukončený do 31. decembra 2005.

Podpisom predkladaného finančného memoranda sa v zmysle jeho ustanovení Slovenská republika zaväzuje zabezpečiť realizáciu uvedeného projektu a spolufinancovanie všetkých nákladov, ktoré nie sú hradené z predvstupového fondu ISPA.

Ústredným orgánom štátnej správy zodpovedným za implementáciu horeuvedeného projektu je Ministerstvo životného prostredia SR.

Finančné memorandum pre projekt ISPA 2001 "Nakladanie s odpadovými vodami v meste Komárno" predložila Európska komisia Slovenskej republike dňa 22. mája 2001.

Ministerstvo životného prostredia SR, ktoré je vecne príslušné vo vzťahu k implementácii programu ISPA v sektore životného prostredia, vznieslo požiadavku na modifikáciu určitých častí tohto finančného memoranda. Súbor požiadaviek na modifikáciu finančného memoranda tvorí prílohu 1 materiálu.

Finančné memorandum bude podpísané vo forme v akej bolo podpísané komisárom Európskej komisie pre regionálnu politiku dňa 14.5.2001. Požiadavka Slovenskej republiky na zmeny vo finančnom memorande bude Európskej komisii predložená formou výmeny listov. Tento mechanizmus umožní predísť tak oddialeniu začiatku samotnej realizácie projektu, ako aj nevyčerpaniu časti národnej alokácie SR už vyčlenenej pre tento projekt z rozpočtu ISPA 2001, čo by bolo spojené s procedúrou premietnutia zmien príslušných častí finančného memoranda do nového dokumentu a jeho opätovného podpisu Európskou komisiou.

Podpisom uvedeného finančného memoranda bude za Slovenskú republiku poverená podpredsedníčka vlády SR pre európsku integráciu.